Yeva Fərəcova

Vətən

Bu torpaq otuz il gözlədi bizi,

Həm uşaq, həm ana, ata sevgisin.

Gözlədi o həm də mərd əsgərinin

Dağlara səs salan gur nərəsini,

Düşməni qorxudan silah səsini.

Bu vətən yalnızca torpaq deyildir,

Onda var Mil-Muğan, dağ-düzən, Aran. Bu vətən Xocalı, Şuşa, Zəngilan,

Bu vətən bağ-bağat, güllü-gülüstan,

Bu vətən əslində, mərd Azərbaycan!

Ey dünya, de görüm, bilirsən nədən

Şəhidlik adlanan şanlı zirvəyə

Heç zaman ucalmır o bədnam düşmən?!

Onun qoruyası torpağı yoxdur,

“Vətənim” deyəsi dilləri yoxdur!

Vətən deyiləndə içi titrəyən,

Ürəkdən sevinən, ürəkdən gülən,

Döyüş meydanına ürəklə girən

Qazilər, şəhidlər, əsl oğullar

Övladdır hamısı sənə, ey Vətən!

İgidlər dayanır sərhəd boyunca,

“Vətənim” deyirlər ömür boyunca.

Vətənsə bölünməz, bölünə bilməz

Şəhidi, igidi, mərd oğlu varsa,

Üçrəngli bayrağı dalğalanırsa...

Qarabağ azaddır, azad qalacaq!

Şəhidlər ölməzdir, ölməz olacaq!

İgidlər hər zaman doğma torpağa

Qələbə adıyla addım atacaq!

Bu şərəf tarixdə daim qalacaq!